钦定古今图书集成/方舆汇编/职方典/第1283卷 > 《与崔策登西山》柳宗元
## 钦定古今图书集成/方舆汇编/职方典/第1283卷 > 《与崔策登西山》柳宗元

鹤鸣楚山静，露白秋江晓。连袂度危桥，萦回出林杪。
西岑极远目，毫末皆可了。重叠九疑高，微茫洞庭小。
迥穷两仪际，高出万象表。驰景汎颓波，遥风递寒篠。
谪居安所习，稍厌从纷扰。生同胥靡遗，寿等《彭铿》夭。
蹇连困颠踣，愚蒙怯幽渺。非令亲爱疏，谁使心神悄。
偶兹遁山水，得以观鱼鸟。吾子幸淹留，缓我愁肠绕。